
1. PREOCUPĂRI ÎN DOMENIUL RESPECTĂRII DREPTURILOR COPIILOR CU HANDICAP ŞI RECONSIDERAREA STRATEGIEI EDUCAŢIONALE EUROPENE 

Începând din anii ’70, Comisia Europeană a promovat acţiuni specifice în favoarea persoanelor cu handicap, fie prin intermediul Fondului Social European, fie prin grupuri de lucru în domeniu. În anul 1981, Naţiunile Unite au proclamat Anul internaţional al persoanelor cu handicap, deschizând calea iniţiativelor în domeniu, din deceniul ‘80-‘90.

Între 1982 şi 1984, Parlamentul European a numit un comitet de experţi pentru revizuirea legislaţiei europene privind persoanele cu handicap.

Consiliul Europei a adoptat în anul 1984 o rezoluţie privind un program complet de politică coerentă în domeniul readaptării persoanelor cu handicap.

Drepturile copilului, în accepţiunea extinsă, înţeles ca persoană sub 18 ani
, constituie parte integrantă a drepturilor omului pe care statele membre trebuie să le respecte conform tratatelor internaţionale în vigoare, în particular a Convenţiei Naţiunilor Unite (1989) privind drepturile copilului şi a Protocoalelor adiţionale. Art. 23 din Convenţie stipulează dreptul copiilor cu handicap la o “viaţă decentă”, în condiţii care să le garanteze respectarea demnităţii lor şi să “favorizeze autonomia lor”. Este recunoscut dreptul copiilor de a primi îngrijiri speciale în vederea unei cât mai depline “integrări sociale”.

În anul 1992 a apărut o nouă recomandare care cuprinde un program-tip de politică de readaptare şi de integrare socială a persoanelor cu handicap. Ideea de bază este aceea a autonomiei şi a participării depline a persoanei cu handicap la viaţa socială.

Dacă numai cu 20 de ani în urmă, handicapul era definit prin comparaţie cu parametrii de normalitate şi luând în considerare “incapacitatea” în diverse domenii, handicapul este acum considerat prin prisma conceptului de “diferenţă”. Nu se recunoaşte numai dreptul persoanei cu handicap de a duce o viaţă în care egalitatea de şanse să fie un principiu, ci şi dreptul său de a fi diferit.

În ultimii 20 de ani au fost lansate diverse proiecte europene în vederea integrării sociale şi autonomiei persoanelor cu handicap – Helios, Horizon, Tide. Mare parte din aceste programe vizează utilizarea noilor tehnologii, recunoscute ca facilitând autonomia persoanelor cu handicap.

Şcoala este de o importanţă hotărâtoare în răspândirea ideilor de autonomie, autosuficienţă şi egalitate de şanse.

În vederea integrării cât mai accentuate, copiii cu handicap pot participa la activităţi extracurriculare împreună cu ceilalţi copii.

Necesitatea adoptării unei strategii europene globale pentru apărarea drepturilor copilului rezultă din cea a sporirii eficienţei intervenţiei Uniunii Europene în favoarea îmbunătăţirii situaţiei copiilor în lume.

În cadrul acţiunilor vizând promovarea drepturilor copilului, o atenţie deosebită trebuie acordată copiilor cu handicap, în scopul asigurării egalităţii de şanse, integrării sociale şi eliminării oricărei forme de discriminare.

Rezoluţia Consiliului UE, din 5 mai 2003, cu privire la egalitatea de şanse, în educaţie şi formare profesională, pentru elevi şi studenţi cu handicap (2003/C 134/04), cheamă statele membre să “sprijine integrarea deplină a copiilor şi tinerilor, cu nevoi speciale, în societate printr-o educaţie adecvată” şi includerea lor într-un “sistem […] adaptat nevoilor lor”.

Se recomandă sporirea sprijinului acordat elevilor cu nevoi educaţionale speciale, continuarea pregătirii cadrelor didactice şi înzestrarea lor cu tehnici pedagogice şi cu material didactic adecvat, cooperarea europeană între factorii implicaţi în educaţia elevilor cu nevoi speciale, schimb de informaţii şi experienţă cu organizaţii europene cu activitate în domeniu, în special cu Agenţia europeană pentru dezvoltare în domeniul educaţiei pentru nevoi speciale.
Anul 2003 a fost declarat Anul european al persoanelor cu handicap şi a reprezentat ocazia unei reale schimbări de atitudine faţă de persoanele cu handicap şi drepturile acestora.

Adunarea Parlamentară a Consiliului Europei apreciază că dreptul de a primi sprijin şi asistenţă, deşi esenţial pentru îmbunătăţirea calităţii vieţii persoanelor cu handicap, nu este suficient. Garantarea accesului la drepturi politice, sociale, economice şi culturale egale trebuie să fie un obiectiv prioritar în următorul deceniu.

Anul european al persoanelor cu handicap a urmat Congresului european asupra handicapului, care a avut loc la Madrid, în martie 2002, ocazie cu care s-a conturat o nouă abordare privind handicapul.

S-a înregistrat o schimbare a accentului dinspre protecţie şi reabilitare spre o abordare mai amplă şi promovarea unor politici active care să-i dea posibilitatea individului să-şi controleze propria viaţă, pentru realizarea efectivă a egalităţii de şanse. Unele state membre au inclus în actele normative prevederi nediscriminatorii, inclusiv în unele constituţii.

La nivel naţional, regional sau local au fost înfiinţate agenţii guvernamentale, servicii şi organisme specializate în integrarea persoanelor cu handicap.

Reforma legislaţiei în domeniul drepturilor persoanelor cu handicap trebuie să respecte:

· armonizarea legislaţiei în vigoare;

· modernizarea (actualizarea standardelor, introducerea noilor tehnologii);

· coerenţa şi precizia;

· existenţa unor mecanisme clare de transpunere în practică;

· introducerea unor instrumente de monitorizare şi evaluare.
Noua viziune, conturată în Declaraţia adoptată la Congresul european asupra handicapului (Madrid 2002), poate fi sintetizată prin următoarele elemente distinctive:

· persoanele cu handicap nu trebuie să fie tratate ca obiect al carităţii, ci ca persoane cu drepturi depline;

· persoanele cu handicap nu trebuie considerate pacienţi, ci cetăţeni autonomi;
· deciziile privind persoanele cu handicap nu trebuie să fie luate de alte persoane, ci persoanele cu handicap să ia, în măsura posibilităţilor, hotărâri responsabile privind soarta lor;

· se va urmări înlăturarea barierelor, revizuirea normelor sociale, a politicilor şi promovarea unui mediu favorabil, de sprijinire;

· abandonarea concepţiei conform căreia persoanele cu handicap sunt dependente şi nu pot fi angajate şi mutarea accentului pe promovarea unor măsuri active de sprijinire şi pe utilizarea la maximum a potenţialului de abilităţi;

· se va avea în vedere înlăturarea măsurilor segregaţioniste nejustificate din învăţământ, ocuparea forţei de muncă şi în alte domenii de activitate şi integrarea cât mai deplină a persoanelor cu handicap în viaţa socială;

· se va urmări includerea politicilor privind handicapul în rândul activităţii guvernamentale curente.

Uniunea Europeană a recunoscut, în mod expres, drepturile copilului în art. 24 al Cartei drepturilor fundamentale
.

În Comunicarea privind obiectivele strategice 2005-2009
, Comisia Europeană a făcut din respectarea drepturilor copilului o prioritate.

Consiliul European din martie 2006 a lansat statelor membre chemarea de a întreprinde măsurile necesare pentru realizarea efectivă a egalităţii de şanse între copii.

O serie de rapoarte internaţionale relevă faptul că unul din zece copii se naşte sau dobândeşte un handicap care poate reprezenta o piedică în calea dezvoltării sale normale.

Din cei aproape 200 milioane de copii înregistraţi la nivel mondial cu un handicap, 80% trăiesc în ţări în curs de dezvoltare, beneficiind de o slabă şi sporadică îngrijire a sănătăţii, dar şi de standarde educaţionale reduse, mai puţin de 2% primind îngrijiri specializate.

Consultarea organizată de UNESCO (1988) cu privire la nevoile educaţionale speciale a subliniat importanţa educaţiei integrate şi a realizării în cadrul comunităţii, acestea fiind două abordări complementare.

Discrepanţa, la nivel mondial, între necesităţi şi asigurarea serviciilor coresponzătoare a stimulat reconsiderarea strategiei educaţionale.

Sistemele de învăţământ din statele dezvoltate trebuie să facă faţă unei presiuni crescânde privind ridicarea standardelor, extinderea curriculei şcolare, însuşirea tehnologiilor avansate, dezvoltarea abilităţilor personale, acordarea unei atenţii sporite egalităţii de şanse şi pregătirea adecvată a tinerilor pentru o lume în continuă schimbare.

Experienţa la nivel mondial arată, fără drept de apel, că până şi copiii cu handicap sever au de profitat într-un sistem flexibil de învăţământ, niciun copil netrebuind să fie lăsat în afara sistemului de învăţământ.

Cheltuielile legate de educarea copilului cu handicap sunt mult mai mici decât cele legate de dependenţa lor de familiile din care provin. Pregătirea lor, în general, le îmbunătăţeşte calitatea vieţii.

La baza educării tinerilor cu handicap stă o motivaţie morală şi anume: aceşti copii şi tineri au dreptul de a fi educaţi, drept care provine din calitatea lor de cetăţeni.

Educaţia nu este apanajul unei elite, ci este un drept fundamental al tuturor cetăţenilor, drept care nu poate fi refuzat niciunui copil sau tânăr cu handicap.

2.  Şcolarizarea în Europa a elevilor cu handicap

Încă din anul 1981, Consiliul şi miniştrii educaţiei din Comunitatea Europeană au făcut statelor membre recomandarea de a integra elevii cu handicap în sistemul obişnuit de învăţământ, fără a nega prin aceasta rolul învăţământului specializat.

Concepţia privind şcolarizarea elevilor cu nevoi speciale variază însă de la o ţară la alta, cuprinzând realităţi foarte diferite – persoane cu handicap fizic, senzorial, mental, dificultăţi de învăţare, de adaptare etc.

Agenţia europeană pentru dezvoltarea sistemelor educative pentru persoanele cu nevoi speciale monitorizează acţiunile desfăşurate în această direcţie la nivelul Uniunii Europene, a Consiliului Europei şi al UNESCO.

Eurydice, reţeaua europeană de informare privind învăţământul şi, în general, educaţia, permite mai buna cunoaştere a situaţiei în domeniu.

Conform datelor statistice, copiii cu handicap din statele membre reprezintă circa 2% din totalul copiilor de vârstă şcolară.

Se disting trei grupe de ţări care au adoptat abordări diferite:
1) cele care realizează integrarea aproape totală a copiilor cu handicap în învăţământul obişnuit – Suedia, Italia, Spania, Portugalia şi Grecia din Uniunea Europeană şi Norvegia din spaţiul extracomunitar (abordarea de tip “cale unică”);

2) cele cu două tipuri de învăţământ, unul obişnuit şi altul specializat – Olanda, Germania şi Belgia (abordare de tip “cale dublă”);

3) grupul ţărilor cu opţiune multiplă, care au dezvoltat forme intermediare – Austria, Franţa, Marea Britanie, Finlanda şi Danemarca (abordare de tip “căi multiple”).

Baza de date Pinocchio grupează date privind serviciile şi resursele Uniunii Europene cu privire la ajutorul acordat familiilor şi la îngrijirea copiilor cu handicap.

Cadrul legal european

· Rezoluţia Consiliului de miniştri ai educaţiei, reuniţi în cadrul Consiliului Europei (31 mai 1990), cu privire la integrarea copiilor şi tinerilor cu handicap în sistemele obişnuite de învăţământ;
· Convenţia europeană privind exercitarea drepturilor copiilor (semnată pe 25 ianuarie 1996). Franţa nu a semnat această Convenţie;

· Carta de la Luxemburg privind integrarea şcolară a copiilor şi adolescenţilor cu handicap – adoptată în noiembrie 1996 de către DG XXII – Educaţie, formare profesională şi tineret a Comisiei Europene;

· Rezoluţia Consiliului UE, din 5 mai 2003, privind egalitatea de şanse în domeniul educaţiei şi formării profesionale pentru elevii şi studenţii cu handicap;

· Rezoluţia Res AP (2005) a Consiliului Europei privind protejarea copiilor şi adulţilor cu handicap împotriva abuzurilor.

BELGIA

Handicapul este definit prin raportare la învăţământul obişnuit. Indiferent de tipul de handicap, apelarea la învăţământul special este stabilită numai în funcţie de nevoile de instrucţie ale elevului, stabilindu-se concret, de la caz la caz.

Sistemul de învăţământ specializat se bazează pe 8 tipuri diferite de abordare, în funcţie de o clasificare tipologică a handicapului (mental, comportamental, senzorial, dificultăţi de învăţare). Împărţirii în tipuri îi corespunde o subdivizare în subtipuri, în scopul atingerii unor obiective, progresiv mai complexe, pornind de la adaptarea socială până la recuperarea competenţelor cognitive.

Legea privind învăţământul special (1970) prevede şi posibilitatea învăţământului la domiciliu.

Din anul 1986 se desfăşoară un program progresiv de învăţământ special integrat în cadrul învăţământului obişnuit, fiind conceput, în special, pentru handicapaţii senzorial sau motor.

CEHIA

Există o reţea vastă de şcoli speciale care sunt organizate în funcţie de vârstă (învăţământ preşcolar, primar, gimnazial, şcoli profesionale).

Dreptul copiilor la educaţie este prevăzut în Constituţie (1993). Planul naţional pentru asigurarea egalităţii de şanse pentru persoanele cu handicap (1998) subliniază principiile de bază ale învăţământului special. Noua Lege a învăţământului (2005) explicitează conceptul de nevoi educaţionale speciale, făcând referire şi la nevoile  educaţionale speciale ale copiilor supradotaţi.

În Cehia există şi aşa-numita “integrare inversă”, prin care toate şcolile speciale se ocupă şi de educaţia elevilor normali.

DANEMARCA

Elevii cu handicap sunt consideraţi elevii a căror dezvoltare necesită o atenţie şi un sprijin specific. Această necesitate este apreciată nu în funcţie de clasificări teoretice ale handicapului, ci analizând concret situaţia fiecărui elev în parte.

Învăţământul specializat are în vedere următoarele modalităţi: a) integrarea elevului în clasele normale, cu o asistenţă specializată pentru anumite discipline sau cu scutire de frecvenţă la alte discipline; b) înscrierea într-o clasă specială în cadrul unei şcoli obişnuite sau a unei instituţii specializate; c) înscrierea într-o clasă specială sau la o şcoală obişnuită, cu posibilitatea de a participa selectiv la programul de învăţământ din cadrul unei şcoli sau celeilalte.

FRANŢA

Legea 534/1975 a introdus obligaţia, la nivel naţional, de a încadra persoanele cu handicap în sistemul de învăţământ, de preferinţă cel obişnuit. Importanţa integrării şcolare este recunoscută în toate textele legislative ulterioare acestei date.

În anul 1989, a fost publicată o nouă clasificare a tipurilor de handicap.

Învăţământul special revine în sarcina Ministerului Educaţiei Naţionale şi a instituţiilor medicale, medico- şi sociopedagogice din subordinea Ministerului pentru Probleme Sociale.

Sunt prevăzute două sisteme de şcolarizare:
· prioritară este integrarea individuală, completă sau parţială, într-o clasă obişnuită, beneficiind de sprijin corespunzător (după caz, medical, pedagogic, psihologic);

· şcolarizarea în clase speciale se produce tot în mediul şcolar obişnuit şi presupune un număr maxim de 12 elevi cărora le predau cadre didactice specializate.
Elevii care provin din clase speciale îşi pot continua formarea profesională în instituţii specializate de învăţământ.

În anul 2005, au fost şcolarizaţi în învăţământul primar 104.500 de elevi cu handicap; din care 7% în învăţământul privat, ceea ce reprezintă o creştere de 12% faţă de anul 2004.   

La cererea părinţilor, copiii cu handicap pot fi şcolarizaţi în învăţământul preşcolar de la vârsta de 3 ani. Pentru a răspunde nevoilor specifice, sunt prevăzute măsuri speciale stabilite de Comisia pentru drepturi şi autonomie.

Începând cu învăţământul primar, integrarea şcolară poate fi individualizată sau selectivă.

Şcolarizarea individualizată constă în şcolarizarea unuia sau mai multor elevi cu handicap, în clase obişnuite. La toate nivelurile de învăţământ, acest tip de şcolarizare are prioritate.    

Şcolarizarea individualizată cunoaşte o perioadă de adaptare a condiţiilor de primire în cadrul unui proiect personalizat de şcolarizare – parte a planului personalizat de “compensare” – prin care se iau în considerare nevoile educative specifice fiecărui elev handicapat.

Elevii pot să fie asistaţi de un cadru didactic “auxiliar”, ceea ce reprezintă una din măsurile de compensare hotărâte de Comisia pentru drepturi şi autonomie.

Echipa specializată pentru un serviciu de învăţământ special poate interveni şi în cadru extraşcolar.

În învăţământul elementar, clasele de  integrare socială primesc elevi cu  handicap  motor, senzorial  sau  mental uşor, care sunt stimulaţi pozitiv de integrarea în învăţământul obişnuit. Pentru aceşti elevi curricula este adaptată corespunzător.

În învăţământul secundar, dacă exigenţele se dovedesc prea mari, elevul cu handicap poate fi şcolarizat într-o unitate pedagogică de integrare. Acest sistem este destinat tinerilor între 12 şi 16 ani. Aceştia sunt asistaţi de un cadru didactic specializat şi beneficiază de un învăţământ adaptat, conform obiectivelor din proiectul personalizat de şcolarizare. Sunt incluse, pe cât posibil, activităţi desfăşurate împreună cu clasa de referinţă.

În anul 2006, au fost create 200 asemenea unităţi pedagogice de integrare, repartiţia lor în teritoriu făcându-se, pe cât posibil, uniform.

Dacă situaţia o impune, tânărul cu handicap va fi îndrumat spre o instituţie medico-socială care poate asigura servicii educative şi terapeutice adecvate.

Pentru cei care nu pot frecventa cursurile unei instituţii de învăţământ, funcţionează Centrul naţional de învăţământ la distanţă, care propune cursuri şcolare adaptate. La cerere, elevul poate fi asistat la domiciliu de un cadru didactic specializat.

Se acordă alocaţie pentru educaţia copilului cu handicap. Aceasta este destinată sprijinirii financiare a familiilor acestor copii şi se acordă lunar.

Elevii cu un grad mai avansat de handicap pot beneficia, pe durata anului şcolar, de transport individual.

Cadrul legal

· Decretul 90-788, din 6 septembrie 1990, privitor la organizarea şi funcţionarea creşelor şi şcolilor elementare, cu modificările ulterioare;
· Decretul 96-465, din 29 mai 1996, privitor la organizarea formării profesionale în învăţământul secundar, cu modificările ulterioare;
· Circulara 061-2001, din 5 aprilie 2001, se referă la finanţarea materialului didactic adaptat elevilor cu handicap motor sau senzorial;

· Legea 102, din 11 februarie 2005, cu privire la persoanele cu handicap face referire la şcolarizarea elevilor cu handicap pentru realizarea unei egalităţi efective de şanse. Legea stipulează explicit dreptul la educaţie al elevilor cu handicap şi responsabilităţile, în acest sens, ale sistemului de învăţământ. Legea a intrat în vigoare la 1 ianuarie 2006.

Printre prevederile legii, pot fi menţionate:
· şcolarizarea, pe cât posibil, în sistemul obişnuit de învăţământ şi cât mai aproape de casă;
· antrenarea părinţilor în luarea deciziilor privind proiectul personalizat de şcolarizare;
· garantarea continuităţii parcursului şcolar;
· garantarea egalităţii şanselor în condiţiile susţinerii unui examen.

· Decretul 1617/2005 privind asigurarea condiţiilor adecvate pentru susţinerea de către elevii cu handicap a probelor de examen;

Din toamna anului 2006, fiecare elev cu handicap beneficiază de asistenţa unui cadru didactic specializat care îi va ghida activitatea pe întreg parcursul educativ;

· Decretul 1754-2005 cu privire la funcţionarea Institutului naţional superior de formare profesională şi cercetare pentru tinerii cu handicap şi învăţământul adaptat;

· Decretul 1762/2005 privind parcurgerea etapelor de formare profesională pentru elevul cu handicap. Sunt avute în vedere: sistemul obişnuit de învăţământ şi proiectul personalizat de şcolarizare;

· Decretul 509/2006 cu privire la parcursul şcolar al tinerilor afectaţi de scăderea gravă a auzului.

Utilizarea ICT permite o bună integrare şcolară a elevilor cu handicap prin adaptarea parcursului şcolar.

Din anul 1999, a fost transpus în practică planul Handiscol care permite identificarea ansamblului de măsuri pentru a facilita şcolarizarea elevilor cu handicap.

GRECIA

Politica oficială în domeniul persoanelor cu handicap este exprimată prin legislaţie,  linii  directoare şi politici elaborate de partide

politice. Art. 21 din Constituţie face referire la handicap. Accentul se pune pe sprijinul individual, pe reintegrare socială şi pe legi împotriva discriminării.

Drepturile persoanelor cu handicap sunt protejate atât prin legislaţie specială, cât şi generală.

Legea 1566/1988 defineşte elevii cu nevoi speciale în domeniul educaţiei ca fiind persoane cu deficienţe fizice, mentale sau sociale de natură să facă dificilă participarea normală la formarea generală sau profesională şi, pe deplin, la viaţa obişnuită a societăţii.

Sistemul special de învăţământ este parte a sistemului obişnuit de învăţământ şi este prezent la toate nivelurile de învăţământ. Clasele speciale sunt integrate în şcolile obişnuite.

În anul 1995, a fost prevăzut prin lege alocarea unui timp  de antenă pentru mesaje dedicate conştientizării problemelor persoanelor cu handicap.

IRLANDA

Dacă în anii ’70 se considera că prezenţa unui handicap fizic necesită un sistem special de învăţământ, din anul 1981 se acceptă faptul că învăţământul pentru elevii cu handicap nu trebuie neapărat să se desfăşoare în instituţii specializate.

Departamentul pentru educaţie subliniază că politica oficială este aceea de a asigura instruire adecvată unui număr cât mai mare de handicapaţi fizic, în cadrul şcolilor obişnuite (la nivel primar sau gimnazial).

S-au extins serviciile de instrucţie specială în cadrul şcolilor obişnuite, numai 0,9% din elevii cu handicap frecventând şcoli speciale.

Cadrele didactice sunt asistate de colegi care se ocupă de elevi cu dificultăţi specifice. Aceste cadre didactice “de sprijin” evaluează periodic situaţia serviciilor furnizate şi elaborează programe individualizate, în colaborare cu personalul didactic din învăţământul normal.

În învăţământul secundar, elevii cu handicap sunt adesea reuniţi în clase speciale unde li se predau disciplinele principale.

Dintre actele normative prin care discriminarea împotriva persoanelor cu handicap este interzisă în legislaţia irlandeză, pot fi menţionate:

· Legea privind egalitatea în domeniul ocupării forţei de muncă (Employment Equality Act 1998), prin care este interzisă discriminarea în domeniul pregătirii profesionale;

· Legea privind egalitatea de tratament (Equal Status Act 2000), prin care este interzisă discriminarea persoanelor cu handicap într-o instituţie de învăţământ;

· Legea privind învăţământul pentru persoanele cu dizabilităţi (Education for Persons with Disabilities Bill 2003), prin care se urmăreşte sprijinirea copiilor cu handicap, astfel înctât să termine şcoala având deprinderile necesare pentru a se integra, în măsura capacităţilor lor, în viaţa socială;

· Învăţământul pentru persoanele cu nevoi educaţionale speciale (Education for Persons with Special Education Needs 2004) care cuprinde prevederi suplimentare pentru persoane cu nevoi educaţionale speciale. Legea prevede asigurarea cadrului pentru ca învăţământul să se desfăşoare în perspectiva integrării în sistemul obişnuit de învăţământ, asigurând egalitatea de şanse în domeniul educaţiei.

ITALIA

Legea 118/1971 cu privire la măsuri în favoarea invalizilor civili conţinea, pentru prima dată, referiri la handicapaţii psihic şi stabilea pentru aceştia că învăţământul obligatoriu trebuie să aibă loc “în clase normale în cadrul şcolii publice”.

Legea 517/77 prevede integrarea tinerilor cu handicap în cadrul claselor obişnuite, fiind desemnat, pentru buna desfăşurare a activităţii, un cadru didactic specializat, “de sprijin”, a cărui normă didactică este stabilită în funcţie de tipul şi de gradul de handicap. Au fost desfiinţate clasele speciale. Persoanele cu handicap au drept la învăţământul obligatoriu în cadrul sistemului normal de învăţământ, având acces şi la şcoli profesionale de stat.

Printr-o sentinţă a Curţii Constituţionale, din anul 1988, se dă posibilitatea persoanelor cu handicap să frecventeze şi institute tehnice, licee clasice sau ştiinţifice.

Legea menţionată precizează că termenul handicapat sau persoană cu handicap este atribuit unei persoane care prezintă deficienţe fizice, senzoriale sau psihice care cauzează “o incapacitate, mai mult sau mai puţin accentuată, de natură să influenţeze negativ raporturile sale cu mediul şcolar sau de altă natură”.

În lege sunt prevăzute forme speciale de susţinere logistică, necesare atingerii obiectivelor procesului de învăţământ.

În prezent, termenului de “încadrare” îi este preferat termenul de “integrare”, ceea ce nu este doar o modificare de terminologie, ci una de principiu, operativă, deosebit de activă în sistemul de învăţământ italian.

În Italia, învăţământul special este cuprins în învăţământul normal. Deşi clasele speciale au fost desfiinţate, în instituţii destinate asistenţei pentru cazuri de handicap grav, aceste clase mai persistă.

Elevul cu handicap este admis în şcolile obişnuite, putând beneficia de un cadru didactic “de sprijin”. Raportul între cadrele didactice de sprijin şi elevii cu handicap a fost stabilit prin lege la 1:4. În cazuri speciale, raportul poate ajunge 1:1 pe toată durata programului didactic.

Circulara ministerială 163/1983, a Ministerului Instrucţiunii Publice, se referă în mod expres la probele pe care elevii cu handicap fizic şi/sau senzorial le vor susţine la examenul de maturitate. Se prevede ca, la finele respectivului an şcolar, Consiliul profesoral să întocmească un raport pentru Comisia de examinare, în care să fie specificate metodele utilizate de profesorii de diferite discipline, pe întreaga durată a studiilor, precum şi o evaluare a problemelor pe care natura şi gradul handicapului le ridică.

Legea 104/1992 stabileşte criterii generale privind asistenţa, integrarea socială şi drepturile persoanei cu handicap. Prin lege sunt stabilite liniile directoare pe care instituţiile, comunele, provinciile şi regiunile trebuie să le urmărească.

LUXEMBURG

Clasele speciale au fost înfiinţate în 1963. În anul 1973, legislaţia prevedea ca statul să asigure condiţiile ca orice copil care nu poate urma cursurile învăţământului obişnuit sau special să poată beneficia, în cadrul sistemului de învăţământ diferenţiat, de instrucţia corespunzătoare situaţiei sale concrete.

Instrucţia diferenţiată este destinată celor cu patologii severe şi se desfăşoară în centre specializate din subordinea Ministerului Educaţiei Naţionale. Propunerea pentru frecventarea învăţământului diferenţiat se face numai după o atentă evaluare a cazului.

MAREA BRITANIE

Legea învăţământului (1981) precizează în ce condiţii un elev manifestă nevoi speciale. Legea stipulează ca elevii cu nevoi speciale să fie pregătiţi în şcoli obişnuite, ţinând cont de opţiunea părinţilor şi de alţi factori.

Au fost înlăturate categoriile de handicap, ca bază pentru identificarea copiilor cu nevoi de instrucţie speciale.

Deşi, în general, se urmăreşte integrarea copiilor cu handicap în clase obişnuite, există o serie de norme destinate să răspundă diverselor exigenţe ale învăţământului special, care diferă – există opt trepte – de la integrarea în clase normale până la înscrierea respectivilor elevi ca interni într-o instituţie specializată de învăţământ. Există o reţea de legătură între şcolile speciale şi cele obişnuite, care permite trecerea rapidă de la un tip de şcolarizare la altul.

Dintre actele normative din domeniul drepturilor persoanelor cu handicap, în special ale copiilor cu dizabilităţi, pot fi menţionate:

· Legea privind bolnavii cronici şi persoanele cu dizabilităţi (Chronically Sick and Disabled Persons Act 1970);
· Legea privind persoanele cu dizabilităţi (Disabled Persons Act 1986);
· Legea privind nediscriminarea persoanelor cu dizabilităţi (Disability Discrimination Act 1995) conţine, în Partea a IV-a, prevederi referitoare la învăţământul, inclusiv cel superior, pentru persoanele cu handicap, cu o referire specială la situaţia din Scoţia;
· Legea învăţământului (Education Act 1996);

· Legea privind copiii cu handicap şi îngrijitorii acestora (Carers and Disabled Children Act 2000);
· Ordinul nr. 1117/2005 privind nevoile educaţionale speciale şi problemele legate de handicap (The Special Educational Needs and Disability - Northern Ireland - Order 2005 No. 1117 N.I. 6) cu modificările ulterioare care, în Partea a II-a, se referă la nevoile educaţionale speciale cu referire la integrarea copiilor cu handicap în şcolile obişnuite. Această prevedere nu se aplică dacă ea contravine opţiunii părinţilor sau copilul este înscris la o şcoală specială în scopul evaluării nevoilor şi capacităţilor sale educaţionale.

OLANDA

Evoluţiile în sensul integrării copiilor cu handicap în sistemul obişnuit de învăţământ au fost impulsionate de două documente de politică în domeniu, elaborate în 1990, respectiv 1996.

Primul document, intitulat “Din nou împreună la şcoală” urmăreşte să sprijine integrarea copiilor cu dificultăţi de învăţare şi a celor cu handicap mental uşor. Conform acestei politici, şcolile primare şi cele speciale pentru copiii cu dificultăţi de învăţare şi pentru cei cu handicap mental uşor, au fost grupate la nivel regional. Fiecare asemenea “nucleu regional” constă dintr-una sau mai multe şcoli speciale care lucrează, în general, cu câte două şcoli primare. S-a constituit astfel o reţea naţională în care fiecare şcoală specială sau obişnuită este ataşată unui nucleu.

Dezbaterile din Parlamentului olandez (1995) au condus la stabilirea unui nou sistem de finanţare, prin care fondurile alocate şcolilor speciale sunt atribuite  nucleelor  regionale care  pot decide  alocarea unor fonduri pentru şcolile speciale sau pentru cele obişnuite. Elementul esenţial este că şcolile obişnuite participă la luarea deciziei privind învăţământul special. Nucleele regionale primesc finanţare egală.

Din anul 1998, modificările în acest sens vizează şi învăţământul secundar.

Învăţământul special este recomandat doar celor care nu pot fi integraţi în învăţământul obişnuit. Acest tip de învăţământ se adresează celor care au nevoie de metode pedagogice speciale.

Se disting 3 grupuri, în funcţie de tipul de handicap:
1) dificultăţi de învăţare şi întârzieri recuperabile de dezvoltare mentală;
2) deficienţe senzoriale sau motorii;
3) întârzieri grave de dezvoltare mentală.

POLONIA

Măsurile privind învăţământul special sunt prevăzute în Legea privind educaţia şcolară (1991). Ordonanţa Ministrului învăţământului, din 1992, abordează principiile de organizare ale îngrijirii copilului cu handicap şi ale integrării sale în sistemul de învăţământ.

În anul 1999, a fost implementată o reformă a educaţiei şcolare, care a inclus şi învăţământul special.

În Polonia există o nouă formă de organizare a grupurilor de sprijin timpuriu pentru copiii cu handicap. Fiecare grup este alcătuit din câte 2-3 copii şi părinţii acestora. Asistenţa de specialitate este acordată de specialişti (psihologi, medici, terapeuţi).

PORTUGALIA

Integrarea elevilor în învăţământul normal este prevăzută în Legea 319/1991, în care se precizează faptul că prin “învăţământ special” se înţelege un ansamblu de răspunsuri adecvate la exigenţele speciale ale copiilor şi adolescenţilor care frecventează cursurile unei şcoli obişnuite. Regimul  special  de  învăţământ  presupune  adaptarea  condiţiilor în care se

desfăşoară procesul de învăţământ pentru elevii cu nevoi speciale, integrarea necesitând o planificare individualizată a învăţământului, inclusiv utilizarea anumitor tehnologii şi materiale didactice specifice.

SLOVACIA

În Constituţie (1992), la art. 12 este prevăzut dreptul fiecărui cetăţean la educaţie, cu o atenţie specială pentru persoanele cu handicap. Legislaţia referitoare la integrarea educaţională a elevilor cu handicap a fost elaborată după 1990.

Există centre de consiliere care permit acţiunea timpurie (chiar între 0 şi 3 ani). După vârsta de 3 ani, se recomandă frecventarea învăţământului preşcolar normal sau special, în urma unei evaluări individuale. În grădiniţele normale, fie există grupuri speciale de copii cu handicap, fie aceştia sunt integraţi individual.

De obicei, în grădiniţe există şi cadre didactice specializate pentru copiii cu handicap.

SPANIA

Sistemul special de învăţământ este destinat doar celor care nu pot urma cursurile învăţământului obişnuit, ceilalţi elevi cu handicap putând fi integraţi în sistemul obişnuit oferindu-li-se, după caz, programe de sprijin şi mijloacele de realizare a obiectivelor.

Legislaţia în domeniul educaţiei prevede integrarea în sistemul obişnuit, dar coexistă în şcoli unităţi de instrucţie specială şi clase normale. Curricula este cea obişnuită, cu unele adaptări în situaţii speciale.

Există şi şcoli speciale pentru elevii cu patologii severe.

Cadrul legal din Comunitatea autonomă Andalucia

· Constituţia (1978), art. 49;
· Decretul Regal 334/1985 privind organizarea învăţământului special;

· Instrucţiunile din 9 martie 1989 ale Consiliului andaluz pentru educaţie şi ştiinţă în care este stabilit, în funcţie de tipul şi gradul de handicap, numărul elevilor cu nevoi speciale, care revin unui profesor;

· Legea Organică 1/1990 privind organizarea generală a sistemului de învăţământ, prin care se stabileşte faptul că sistemul de învăţământ trebuie să asigure resursele necesare pentru elevii cu nevoi educative speciale, temporare sau permanente, astfel încât aceştia să poată atinge, în cadrul aceluiaşi sistem, un nivel adecvat de dezvoltare;

· Decretul 107/1992 – prin care se stabilesc măsurile privind adaptarea curriculară;

· Ordinul din 16 martie 1993 (BOJA 6-5-93), prin care se stabilesc criterii şi orientări pentru elaborarea proiectelor curriculare, luând în considerare problemele elevului cu handicap;

· Ordinul din 28 octombrie 1993, prin care este prevăzută elaborarea de proiecte curriculare care iau în considerare problemele elevilor cu handicap;

· Decretul 126/1994 prin care se stabilesc măsuri de adaptare curriculară în perspectiva susţinerii examenului de bacalaureat în Andalucia;

· Decretul Regal 698/1995 privind organizarea învăţământului pentru elevii cu necesităţi educative speciale;

· Ordinul din 9 septembrie 1997 cuprinde reglementări privind organizarea şi funcţionarea învăţământului public primar şi stabileşte norme privind integrarea elevilor cu necesităţi educative speciale;

· Instrucţiunile din 20 septembrie 1998 ale Direcţiei generale de planificare educativă şi formare profesională cu privire la acordarea unei atenţii deosebite elevilor cu necesităţi speciale;

· Decretul 147/2002 prin care se stabilesc măsuri specifice pentru elevii cu nevoi educative speciale (BOJA no. 58 din 18 mai 2002).

Comunitatea autonomă Aragon

· Legea Organică 9/1995, prin care se precizează faptul că prin elevi cu nevoi educative speciale se înţeleg cei care, pe durata şcolarizării, parţial sau integral, au nevoie de sprijin 

sau tratament specific din cauza unui handicap motor, psihic sau senzorial, a unor tulburări de comportament sau a unor contexte sociale sau culturale defavorabile. Prin lege se stabileşte faptul că autorităţile publice trebuie să garanteze şcolarizarea elevilor cu nevoi educative speciale în unităţi şcolare finanţate din fonduri publice;

· Decretul 217/2000 din comunitatea autonomă Aragon (BOA din 27 decembrie 2000) prevede necesitatea acordării unei atenţii deosebite elevilor cu nevoi speciale datorate fie unui handicap, fie supradotării;

· Ordinul din 25 iunie 2001 al Departamentului educaţiei şi ştiinţei prin care se reglementează acţiunile educative pentru elevii cu nevoi educative speciale datorate unui handicap fizic, psihic sau senzorial sau unei supradotări intelectuale.

Comunitatea autonomă Madrid

· Legea organică 2/2006 privind educaţia – publicată pe 20 aprilie 2006;
· Rezoluţia din 21 iulie 2006 a Consiliului pentru educaţie din comunitatea autonomă Madrid prin care se stabilesc instrucţiuni pentru organizarea activităţilor educative “compensatoare” în cadrul sistemului de învăţământ finanţat din fonduri publice;

· Rezoluţia din 9 octombrie 2006 a Consiliului pentru educaţie privind activităţile educative de “compensare” în cadrul învăţământului obligatoriu în instituţiile de învăţământ finanţate din fonduri publice;
· Decretul Regal 806/2006 de aplicare a noii organizări a sistemului de învăţământ, stabilită prin Legea organică 2/2006 privind educaţia;
· Ordinul ECI/1568/2006 prin care sunt constituite ajutoare pentru elevii cu nevoi educative speciale.
UNGARIA 

Politica în domeniul educaţiei a cunoscut modificări importante după schimbările politice din 1990. Ca o consecinţă a noii Legi privind instrucţiunea publică (1993) s-au creat condiţiile efective pentru integrarea copiilor cu handicap. Toate persoanele cu handicap au dreptul la educaţie, iar copiii cu handicap pot frecventa şcolile obişnuite, dacă acest lucru este considerat a influenţa pozitiv evoluţia lor.

În Ungaria, există o reţea de centre de îndrumare a copiilor cu handicap, încă de la vârste fragede. Dacă aceşti copii frecventează o grădiniţă normală, grădiniţa trebuie să asigure un cadru didactic specializat (un astfel de cadru didactic se ocupă de cel mult 6-8 copii din diverse grădiniţe şi, de obicei, provine dintr-o şcoală specială).

Dacă numai anumite activităţi didactice sau extra-didactice sunt desfăşurate împreună cu ceilalţi copii, avem de-a face cu o integrare parţială.

Curriculum Naţional, modificat în 1995 şi în 2004, este unul comun pentru toţi elevii, asigurându-se însă, de la un anumit stadiu, o instrucţie multi-nivel.

� În accepţiunea Convenţiei privind drepturile copilului


� JO C 364 din 18.12.2000


� COM (2005) 12 din 26.01.2005

